Hofsaak dreig oor prins Philip se testamentPrins Philip. (Foto: Adrian Dennis, AFP) Die Britse koerant The Guardian het Maandag gesê hy het toestemming om verlof tot appèl gekry oor ŉ besluit wat die media by ŉ verhoor oor prins Philip, die ontslape man van koningin Elizabeth II, se testament verbied het. ŉ Regter van die hooggeregshof het in September verlede jaar beslis prins Philip se testament moet vir 90 jaar verseël bly, om die privaatheid van sy weduwee en ander koninklikes te beskerm. Dié verhoor is privaat gehou en media‑instansies is nie toegelaat om dit by te woon nie. Meer as 30 lede van die Britse koninklike familie het sedert 1910 suksesvol aansoek gedoen dat hulle testamente privaat bly, het die koerant gesê. The Guardian het gesê ŉ regter van die appèlhof het toestemming verleen dat regsaksie teen die prokureur-generaal, wat die regering se hoofregsbeampte is, en die koningin se privaat prokureurs geneem word. Regter Eleanor King het gesê daar is “’n goeie vooruitsig” dat die koerant se aansoek sal slaag om te betwis dat die oorspronklike regter “’n regsfout” begaan het deur die media te verbied om die verhoor oor prins Philip se testament by te woon. Die dagblad het gesê sy uitdaging sal “die aandag vestig op die geheimhouding oor ’n obskure vrystelling wat aan die koninklike familie toegestaan ​​is” oor testamente. Anders as vir gewone lede van die publiek, word die testamente van die Windsor-familie geheim gehou na hul afsterwe. Prins Philip, ook bekend as die hertog van Edinburgh, is in April verlede jaar dood ná ŉ maand in die hospitaal, slegs weke voor sy 100ste verjaardag. Hy en die koningin was 73 jaar lank getroud.